YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (ensimmäinen jaosto)

29 päivänä tammikuuta 1997

Asia T-297/94

Joëlle Vanderhaeghen

vastaan

Euroopan yhteisöjen komissio

”Henkilöstö — Kumoamiskanne — Tutkittavaksi ottaminen — Palkkakuitit, joista ilmenee, että palkkaan on sovellettu toimielinten yhteisen sekakomitean hyväksymiä, vanhempien maksettavaksi kuuluvia tiettyjä maksua koskevia taulukoita — Yhdenvertaisen kohtelun periaate”

Täydellinen teksti ranskankielellä II-13

Aihe:

Kanne, jossa kantaja vaatii toisaalta sellaisen implisiittisen päätöksen kumoamista, jolla komissio hylkäsi valituksen, jonka kantaja oli tehnyt vuoden 1994 tammikuuta koskevasta palkkakulustaan siltä osin kuin siitä ilmenee, että hallinto-osasto oli kantajan osalta soveltanut Luxemburgissa voimassa olevia, vanhempien maksettavaksi kuuluvia maksuja koskevia taulukoita niiden lastentarhapalveluiden osalta, joita kantaja on virkamiehenä käyttänyt, ja toisaalta sosiaalikomitean hyväksymien taulukoiden toteamista lainvastaisiksi.

Lopputulos:

Kumoaminen.

Tuomion lyhennelmä

Yhteisöjen toimielimet rahoittavat lasten monitoimikeskukseen kuuluvan lastentarhan palvelut sekä Luxemburgissa että Brysselissä siten, että asianomaisen virkamiehen tai toimenhaltijan palkasta kuukausittain peritään vanhempien maksettavaksi kuuluva maksu. Sosiaalikomitea, joka on toimielinten yhteinen sekaelin ja jossa ovat edustettuina Luxemburgin kaupungissa sijaitsevat toimielimet, hyväksyy vanhempien maksettavaksi Luxemburgissa näistä palveluista kuuluvia maksuja koskevat taulukot.

Kantajan lapsi on 15.9.1993 alkaen käynyt edellä mainitussa lastentarhassa Luxemburgissa. Vanhempien maksettavaksi tästä palvelusta kuuluva maksu perittiin ensimmäisen kerran kantajalta vuoden 1994 tammikuun palkasta.

Vanhempien maksettavaksi Luxemburgissa kuuluva maksu on suurempi kuin se maksu, joka peritään vastaavalla tulotasolla olevilta virkamiehiltä ja toimenhaltijoilta, joiden asemapaikka on Brysselissä. Kantaja teki 18.3.1994 valituksen vuoden 1994 tammikuun palkkakulustaan ja vetosi siihen, että sosiaalikomitean päätös Luxemburgissa sovellettavien, vanhempien maksettavaksi kuuluvia maksuja koskevien taulukoiden hyväksymisestä on lainvastainen yhdenvertaisen kohtelun periaatteen loukkaamisen vuoksi.

Kantaja nosti tämän kanteen 30.9.1994. Kantaja sai 7.10.1994 ilmoituksen siitä, että hänen 18.3.1994 tekemänsä valitus oli nimenomaisesti hylätty.

Tutkittavaksi ottaminen

Pääasiallinen kanneperuste, joka koskee virkamiehelle vastaisen toimenpiteen puuttumista

EY:n perustamissopimuksen 119 artiklassa käsitteellä palkka ”tarkoitetaan kaikkia rahana tai luontoisetuna nyt tai tulevaisuudessa työsopimuksen tai lain säännösten perusteella tai vapaaehtoisesti myönnettäviä etuja, kunhan työnantaja myöntää ne vaikka välillisestikin työntekijälle tämän toimen perusteella”. Tästä määritelmästä, joka on ilmaus siitä yleisestä periaatteesta, jota ei sovelleta ainoastaan perustamissopimuksen 119 artiklan yhteydessä vaan joka on otettava huomioon myös silloin, kun kyse on kaikkien työntekijöiden oikeuksien laajuuden määrittelemisestä, seuraa, että palkan käsitettä on tulkittava laajasti. Euroopan yhteisöjen virkamiehiin sovellettavien henkilöstösääntöjen (jäljempänä henkilöstösäännöt) 62 artiklaa on tulkittava tämän oikeuskäytännön valossa. Tästä seuraa, että vaikka toimielimiä ei henkilöstösäännöissä velvoiteta toteuttamaan kyseistä sosiaalipalvelua, se on samaistettavissa henkilöstösäännöissä käytetyn palkan käsitteeseen kuuluvaan luontoisetuun, koska se välittömästi liittyy siihen, että yhteisön toimielinten henkilöstö hoitaa tehtäviään ja koska sen tarjoaminen vastaa nais- ja miespuolisten työntekijöiden yhdenvertaisten mahdollisuuksien periaatteen mukaista vaatimusta (21 kohta).

Viittaukset: asia C-360/90, Bötel, 4.6.1992 (Kok. 1992, s. I-3589, 12 kohta).

Ottaen huomioon sosiaalikomitean erityinen luonne — sosiaalikomitea on toimielinten yhteinen sekakomitea, jolla ei ole olemassa itsenäistä sääntömääräistä asemaa ja jota vastaan ei sellaisenaan voida nostaa kannetta yhteisöjen tuomioistuimissa — yhteisöjen ensimmäisen oikeusasteen tuomioistuin voi valvoa sen päätösten lainmukaisuutta henkilöstösääntöjen 91 artiklan nojalla vain siltä osin kuin vastaajana oleva toimielin on vahvistanut ne. Kantajan vaatimuksia on tulkittava niin, että ne koskevat ainoastaan sitä päätöstä, jolla komissio vahvisti riidanalaiset taulukot ja sovelsi niitä kantajan palkkaan (22 kohta).

Viittaukset: asia T-495/93, Carrer ym. v. yhteisöjen tuomioistuin, 22.9.1994 (Kok. H. 1994, s. II-651, 22 kohta).

Lisäksi virkamies voi henkilöstösääntöjen 91 artiklassa vahvistettuun muutoksenhakukeinoon turvautumalla ja sellaisen luonteeltaan yleisen päätöksen osalta, joka on tarkoitus panna täytäntöön yksittäistapausta koskevilla päätöksillä, vedota tämän päätöksen lainvastaisuuteen riitauttaakseen häntä koskevan yksittäisen päätöksen. Toimielimen laatima ja virkamiehelle toimittama palkkakuitti on virkamiehelle vastainen toimenpide, josta voidaan tehdä valitus ja tarvittaessa nostaa kanne (23 kohta).

Viittaukset: asia 262/80, Andersen ym. v. parlamentti, 19.1.1984 (Kok. 1984, s. 195, 6 kohta); yhdistetyt asiat 181/86-184/86, Del Plato ym. v. komissio, 10.12.1987 (Kok. 1987, s. 4991, 9 kohta) ja asia T-262/94, Baiwir v. komissio, 6.6.1996 (Kok. H. 1996, s. II-739, 33 kohta).

Palkkakuittia, jonka kantaja on riitauttanut, on pidettävä virkamiehelle vastaisena toimenpiteenä siltä osin kuin siitä ilmenee, että toimielin on ensimmäistä kertaa soveltanut hänen osaltaan sosiaalikomitean hyväksymiä ja komission vahvistamia, vanhempien maksettavaksi kuuluvia riidanalaisia maksuja koskevia taulukoita (24 kohta).

Toissijaisesti esitetty kanneperuste, joka koskee henkilöstösääntöjen 90 artiklan 2 kohdan rikkomista

Kantaja on riitauttanut henkilöstösääntöjen 90 artiklan 2 kohdan mukaisesti 18.3.1994 tekemällään valituksella vuoden 1994 tammikuuta koskevan palkkakuittinsa. Valitus on tehty tässä säännöksessä säädetyssä kolmen kuukauden määräajassa. Tämä 30.9.1994 nostettu kanne on otettava tutkittavaksi (28 kohta).

Se seikka, vastaako kanne työjärjestyksen 44 artiklan 1 kohdan c alakohdassa säädettyjä vaatimuksia

Esitettyjen kanneperusteiden tiivistelmän sisältävän kanteen summittaisuus ei ole estänyt komissiota puolustautumasta tehokkaasti. Lisäksi ensimmäisen oikeusasteen tuomioistuin voi kanteen perusteella valvoa riidanalaisen päätöksen laillisuutta (31 kohta).

Pääasia

Jotta kanneperuste otetaan tutkittavaksi, riittää joka tapauksessa, että se on mainittu implisiittisesti valituksessa. Koska oikeudenkäyntiä edeltävä menettely on luonteeltaan epämuodollista ja koska asianosaiset toimivat tässä vaiheessa yleensä ilman asianajajan apua, toimielin ei voi tulkita valituksia suppeasti, vaan sen on päinvastoin tulkittava niitä laajasti (37 kohta).

Viittaukset: asia T-18/90, Jongen v. komissio, 7.5.1991 (Kok. 1991, s. II-187, 22 kohta).

Ylidenvertaisen kohtelun periaatteen loukkaamista koskeva kanneperuste

Euroopan yhteisöjen virkamiesten ja toimenhaltijoiden erityistarpeita vastaavan lastentarhan olemassaolo on oleellinen tekijä siinä politiikassa, jolla pyritään takaamaan yhtäläiset mahdollisuudet sekä mies- että naispuolisille työntekijöille. Toimielinten henkilöstölle tämän sosiaalipalvelun toiminnasta koituvat edut ovat samaistettavissa luontoisetuihin, jotka kuuluvat henkilöstösäännöissä käytetyn palkan käsitteeseen. Valintojen, jotka komissio on tehnyt sosiaalikomitean hyväksymien, vanhempien maksettavaksi kuuluvia maksuja koskevien taulukoiden soveltamisesta koko henkilöstöön, on välttämättäkin oltava yhdenvertaisen kohtelun periaatteen mukaisia. Tällä yhteisöjen virkamieskuntaa koskevan säännöstön perustavanlaatuisella periaatteella pyritään kieltämään yhteisöjen palveluksessa olevan henkilöstön kohtelun liialliset ja perusteettomat eroavuudet, vaikka silloin kun kyse on luontoisetuun samaistettavasta palvelusta, tämä periaate ei kuitenkaan automaattisesti edellytä kaikissa toimipaikoissa yhdenmukaistamaan vanhempien maksettavaksi kuuluvia maksuja koskevia taulukoita (49 kohta).

Siltä osin kuin komissio ei ole ottanut huomioon yhdenvertaisen kohtelun periaatteeseen perustuvia vaatimuksia siinä päätöksessään, jolla se vahvistaa sosiaalikomitean Luxemburgin osalta hyväksymät, vanhempien maksettavaksi kuuluvat maksut, on todettava, että kanneperuste, jonka kantaja on esittänyt tämän periaatteen loukkaamisesta, on perusteltu (50 kohta).

Komission päätös, joka on soveltamisalaltaan yleinen päätös ja jonka laillisuutta ensimmäisen oikeusasteen tuomioistuin voi valvoa, on lainvastainen. Vuoden 1994 tammikuuta koskeva kantajan palkkakuitti on näin ollen kumottava osittain (51 kohta).

Ratkaisu:

Vuoden 1994 tammikuuta koskeva kantajan palkkakuitti kumotaan siltä osin kuin siitä ilmenee, että kantajan palkasta on pidätetty Luxemburgissa sijaitsevaan lasten monitoimikeskukseen kuuluvan lastentarhapalvelun käyttämisestä johtuen vanhempien maksettavaksi kuuluva osa, joka on laskettu komission Luxemburgissa soveltamien taulukoiden perusteella.